               EUROPOS KOMISIJA
            Briuselis, 2018 05 17
            COM(2018) 295 final
            2018/0147(NLE)
            Pasiūlymas
            TARYBOS SPRENDIMAS
            dėl Europos Sąjungos ir Kinijos Liaudies Respublikos Vyriausybės susitarimo dėl oro susisiekimo paslaugų tam tikrų aspektų sudarymo Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Atsižvelgdama į Teisingumo Teismo sprendimus atvirosios oro erdvės bylose, 2003 m. birželio 5 d. Taryba įgaliojo Komisiją pradėti derybas su trečiosiomis valstybėmis dėl galiojančių dvišalių oro susisiekimo paslaugų susitarimų tam tikrų nuostatų pakeitimo Sąjungos lygmens susitarimu (toliau – horizontalieji įgaliojimai). Tokiais susitarimais siekiama visiems ES oro vežėjams suteikti lygias galimybes vykdyti skrydžius maršrutais, jungiančiais Europos Sąjungą su trečiosiomis valstybėmis, ir taip užtikrinti, kad dvišaliai valstybių narių ir trečiųjų valstybių oro susisiekimo paslaugų susitarimai atitiktų Sąjungos teisę.

               •Suderinamumas su toje pačioje politikos srityje galiojančiomis nuostatomis

                  Susitarimo nuostatos pakeičia arba papildo galiojančias valstybių narių ir Kinijos Liaudies Respublikos (toliau – Kinija) 27 dvišalių oro susisiekimo paslaugų susitarimų nuostatas.

               •Suderinamumas su kitomis Sąjungos politikos sritimis

                  Šiuo susitarimu galiojantys dvišaliai oro susisiekimo paslaugų susitarimai bus suderinti su Sąjungos teise – tai padės siekti vieno iš pagrindinių su aviacija susijusios Sąjungos išorės politikos tikslų.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  SESV 100 straipsnio 2 dalis ir 218 straipsnio 6 dalies a punktas.

               •Subsidiarumo principas (neišimtinės kompetencijos atveju)

                  Visi siūlomi klausimų, kuriems taikoma Sąjungos teisė ir dvišaliai oro susisiekimo paslaugų susitarimai, sprendimai pagrįsti Tarybos suteiktais horizontaliaisiais įgaliojimais.

               •Proporcingumo principas

                  Susitarimu dvišalių oro susisiekimo paslaugų susitarimų nuostatos bus iš dalies pakeistos ar papildytos tik tiek, kiek būtina, kad jos atitiktų Sąjungos teisę.

               •Priemonės pasirinkimas

                  Sąjungos ir Kinijos susitarimas yra veiksmingiausia priemonė visiems galiojantiems dvišaliams valstybių narių ir Kinijos oro susisiekimo paslaugų susitarimams suderinti su Sąjungos teise.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma.

               •Konsultacijos su suinteresuotosiomis šalimis

                  Vadovaudamasi SESV 218 straipsnio 4 dalimi, Komisija vedė derybas konsultuodamasi su specialiu komitetu. Derybų metu taip pat buvo konsultuojamasi su sektoriaus atstovais. Į proceso metu pateiktas pastabas atsižvelgta. Suinteresuotosios valstybės narės patikrino, ar nuorodos į dvišalius oro susisiekimo paslaugų susitarimus yra tikslios. Sektoriaus atstovai pabrėžė, jog svarbu, kad jų komercinės veiklos teisinis pagrindas būtų tvirtas.

               •Tiriamųjų duomenų rinkimas ir naudojimas

                  Netaikoma.

               •Poveikio vertinimas

                  Netaikoma.

               •Reglamentavimo tinkamumas ir supaprastinimas

                  Pasiūlyme numatytas teisės aktų supaprastinimas. Atitinkamos dvišalių valstybių narių ir Kinijos oro susisiekimo paslaugų susitarimų nuostatos bus pakeistos arba papildytos vieno bendro susitarimo nuostatomis.

               •Pagrindinės teisės

                  Netaikoma.

               4.POVEIKIS BIUDŽETUI

                  Pasiūlymas neturi poveikio Sąjungos biudžetui.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Susitariančiosios Šalys diplomatiniais kanalais viena kitai raštu praneša apie tai, kad šiam Susitarimui įsigalioti būtinos vidaus procedūros yra baigtos. Susitarimas įsigalioja vėlesnio pranešimo dieną.

               Aiškinamieji dokumentai (direktyvoms)

                  Netaikoma.

               Išsamus konkrečių pasiūlymo nuostatų paaiškinimas

                  Valstybių narių ir trečiųjų valstybių tarptautiniai santykiai aviacijos srityje tradiciškai reglamentuojami dvišaliais valstybių narių ir trečiųjų valstybių oro susisiekimo paslaugų susitarimais, tokių susitarimų priedais ir kitomis su jais susijusiomis dvišalėmis ar daugiašalėmis priemonėmis.

                  Tačiau į dvišalius valstybių narių oro susisiekimo paslaugų susitarimus įtraukti įprastiniai oro vežėjų paskyrimo straipsniai prieštarauja Sąjungos teisei. Remdamasi tais straipsniais trečioji valstybė gali atsisakyti valstybės narės paskirtam, tačiau tai valstybei narei ar jos piliečiams nuosavybės teise iš esmės nepriklausančiam ir jų faktiškai nekontroliuojamam oro vežėjui išduoti leidimus ar suteikti įgaliojimus, juos atšaukti arba sustabdyti jų galiojimą. Pripažinta, kad taip diskriminuojami vienos valstybės narės teritorijoje įsisteigę, bet kitų valstybių narių piliečiams nuosavybės teise priklausantys ir jų kontroliuojami ES oro vežėjai. Tai prieštarauja Sutarties dėl Europos Sąjungos veikimo 49 straipsniui, kuriuo garantuojama, kad valstybių narių piliečiai, pasinaudoję įsisteigimo teise, valstybėje narėje, kurioje yra įsisteigę, gali naudotis tokiomis pačiomis teisėmis, kaip ir tos valstybės narės piliečiai.

                  Esama ir kitų klausimų, pavyzdžiui, susijusių su privalomais komerciniais oro transporto bendrovių susitarimais; šiais atvejais atitiktis Sąjungos teisei turėtų būti užtikrinta iš dalies pakeičiant ar papildant galiojančias dvišalių valstybių narių ir trečiųjų valstybių oro susisiekimo paslaugų susitarimų nuostatas.

                  Laikydamasi horizontaliųjų įgaliojimų priede nustatytos tvarkos ir nurodymų, Komisija susitarė su Kinijos Liaudies Respublika dėl susitarimo, kuriuo pakeičiamos tam tikros galiojančių dvišalių valstybių narių ir Kinijos oro susisiekimo paslaugų susitarimų nuostatos. Susitarimo 2 straipsniu įprastiniai oro vežėjų paskyrimo valstybių narių mastu straipsniai pakeičiami straipsniu dėl oro vežėjų paskyrimo ES mastu – taip visiems ES vežėjams sudaromos sąlygos naudotis įsisteigimo teise. 4 straipsniu panaikinamos Sąjungos konkurencijos taisyklėms galinčios prieštarauti nuostatos.

               Pasirašytas susitarimas turėtų būti sudarytas. Šiuo tikslu teikiamas sprendimo pasiūlymas.

               2018/0147 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Kinijos Liaudies Respublikos Vyriausybės susitarimo dėl oro susisiekimo paslaugų tam tikrų aspektų sudarymo Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies a punktu,

               atsižvelgdama į Europos Komisijos pasiūlymą,

               atsižvelgdama į Europos Parlamento pritarimą,

               kadangi:

               (1)remiantis Tarybos sprendimu .../.../ES
                  1
               , pasirašytas Europos Sąjungos ir Kinijos Liaudies Respublikos susitarimas dėl oro susisiekimo paslaugų tam tikrų aspektų (toliau – Susitarimas) su sąlyga, kad jis bus sudarytas vėliau;

               (2)Susitarimu siekiama 27 valstybių narių ir Kinijos Liaudies Respublikos dvišalius oro susisiekimo paslaugų susitarimus suderinti su Sąjungos teise;

               (3)Susitarimas turėtų būti patvirtintas Sąjungos vardu,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir Kinijos Liaudies Respublikos Vyriausybės susitarimas dėl oro susisiekimo paslaugų tam tikrų aspektų (toliau – Susitarimas).

               Susitarimo tekstas pridedamas prie šio sprendimo.

               2 straipsnis

               Tarybos pirmininkas paskiria asmenį, įgaliotą Sąjungos vardu pateikti Susitarimo 6 straipsnio 1 dalyje numatytą pranešimą ir taip išreikšti Europos Sąjungos sutikimą laikytis Susitarimo.

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L […], […], p. […].

    ---documentbreak---

               EUROPOS KOMISIJA
            Briuselis, 2018 05 17
            COM(2018) 295 final
            PRIEDAS
            prie
            pasiūlymo dėl Tarybos sprendimo
            dėl Europos Sąjungos ir Kinijos Liaudies Respublikos Vyriausybės susitarimo dėl oro susisiekimo paslaugų tam tikrų aspektų sudarymo Sąjungos vardu

               PROJEKTAS

               SUSITARIMAS

               Europos Sąjungos ir Kinijos Liaudies Respublikos Vyriausybės susitarimas

               dėl oro susisiekimo paslaugų tam tikrų aspektų

               EUROPOS SĄJUNGA

               ir

               KINIJOS LIAUDIES RESPUBLIKOS VYRIAUSYBĖ

               (toliau – Susitariančiosios Šalys),

               PAŽYMĖDAMOS, kad Europos Sąjungos Teisingumo Teismas yra pripažinęs, jog tam tikros dvišalių susitarimų, kuriuos kai kurios valstybės narės yra sudariusios su trečiosiomis valstybėmis, nuostatos prieštarauja Europos Sąjungos teisei,

               PAŽYMĖDAMOS, kad į tam tikrus dvišalius oro susisiekimo paslaugų susitarimus, kuriuos su Kinijos Liaudies Respublikos Vyriausybe yra sudariusios kai kurios Europos Sąjungos valstybės narės, yra įtrauktos panašios nuostatos ir kad valstybės narės privalo imtis visų reikiamų veiksmų, kad minėtų susitarimų nesuderinamumas su ES sutartimi būtų pašalintas,

               PAŽYMĖDAMOS, kad kai kurie aspektai, kurie gali būti įtraukti į Europos Sąjungos valstybių narių ir trečiųjų valstybių dvišalius oro susisiekimo paslaugų susitarimus, priklauso išimtinei Europos Sąjungos kompetencijai,

               PAŽYMĖDAMOS, kad pagal Europos Sąjungos teisę vienoje iš Europos Sąjungos valstybių narių įsisteigę Europos Sąjungos oro vežėjai turi vienodas galimybes teikti oro susisiekimo paslaugas maršrutais, jungiančiais Europos Sąjungos valstybes nares su trečiosiomis valstybėmis,

               ATSIŽVELGDAMOS į Europos Sąjungos ir tam tikrų trečiųjų valstybių susitarimus, kuriuose numatyta, kad tų trečiųjų valstybių piliečiai gali nuosavybės teise įsigyti oro vežėjus, kuriems licencija išduota pagal Europos Sąjungos teisę,

               PRIPAŽINDAMOS, kad Europos Sąjungos valstybių narių ir Kinijos Liaudies Respublikos Vyriausybės dvišalių oro susisiekimo paslaugų susitarimų nuostatų derėjimas su Europos Sąjungos teise suteiks tvirtą teisinį pagrindą teikti oro susisiekimo paslaugas maršrutais, jungiančiais Europos Sąjungą ir Kiniją, ir užtikrins tokių oro susisiekimo paslaugų tęstinumą,

               PRIPAŽINDAMOS, kad tais atvejais, kai Europos Sąjungos valstybė narė paskiria oro vežėją, kurio veiklos saugos priežiūros pagal teisės aktus kontrolę vykdo ir užtikrina kita Europos Sąjungos valstybė narė, Kinijos Liaudies Respublikos teisės, numatytos oro vežėją paskyrusios valstybės narės ir Kinijos Liaudies Respublikos susitarimo saugos nuostatose, taikomos ir tai kitai valstybei narei,

               PAŽYMĖDAMOS, kad šiuo Susitarimu Europos Sąjunga nesiekia didinti oro eismo tarp Europos Sąjungos ir Kinijos Liaudies Respublikos intensyvumo, daryti poveikio Europos Sąjungos oro vežėjų ir Kinijos Liaudies Respublikos oro vežėjų veiklos pusiausvyrai arba suteikti jam viršenybės aiškinant galiojančių dvišalių oro susisiekimo paslaugų susitarimų nuostatas, susijusias su skrydžių teisėmis,

               DAR KARTĄ PATVIRTINDAMOS ketinimą, kad oro vežėjų įsisteigimo teisės pripažinimu ir jų paskyrimo ES mastu principo nustatymu nebūtų siekiama sudaryti sąlygas apeiti taisykles ir jie nebūtų taip aiškinami ir kad tokio taisyklių apėjimo atveju tai neužkirstų kelio atsisakyti suteikti skrydžių teises,

               SUSITARĖ:

               1 STRAIPSNIS

               Bendrosios nuostatos

               1.Šiame Susitarime valstybės narės – Europos Sąjungos valstybės narės, o ES sutartys – Europos Sąjungos sutartis ir Sutartis dėl Europos Sąjungos veikimo.

               2.Kiekviename iš 1 priede išvardytų susitarimų nuorodos į tą susitarimą pasirašiusios valstybės narės piliečius suprantamos kaip nuorodos į Europos Sąjungos valstybių narių piliečius.

               3.Kiekviename iš 1 priede išvardytų susitarimų nuorodos į tą susitarimą pasirašiusios valstybės narės oro vežėjus ar oro transporto bendroves suprantamos kaip nuorodos į tos valstybės narės paskirtus oro vežėjus ar oro transporto bendroves.

               4.Skrydžių teisių suteikimas ir toliau bus nustatomas dvišaliais Kinijos Liaudies Respublikos ir kiekvienos valstybės narės susitarimais.

               2 STRAIPSNIS

               Oro vežėjo skyrimas, įgaliojimai ir leidimai, atsisakymas suteikti įgaliojimus ir leidimus, jų atšaukimas, galiojimo sustabdymas ar apribojimas

               1.Šio straipsnio 2 ir 3 dalių nuostatomis pakeičiamos atitinkamos 2 priedo a ir b punktuose išvardytų susitarimų straipsnių nuostatos dėl atitinkamos valstybės narės paskirto oro vežėjo, Kinijos Liaudies Respublikos jam suteiktų įgaliojimų ir leidimų ir atitinkamai dėl atsisakymo oro vežėjui suteikti įgaliojimus ar leidimus, jų atšaukimo, galiojimo sustabdymo ar apribojimo.

               2.
                     Gavusi pranešimą apie valstybės narės paskirtą oro vežėją, Kinijos Liaudies Respublika kuo greičiau atlieka procedūras ir suteikia atitinkamus įgaliojimus ir leidimus, jeigu:

               I.oro vežėjas pagal ES sutartis ir jį skiriančios valstybės narės įstatymus bei kitus teisės aktus, reglamentuojančius įsisteigimą, yra įsisteigęs jį skiriančios valstybės narės teritorijoje ir turi Europos Sąjungos teisės aktus atitinkančią galiojančią licenciją vykdyti oro susisiekimą, ir

               II.už oro vežėjo pažymėjimo išdavimą atsakinga valstybė narė vykdo ir užtikrina veiksmingą oro vežėjo veiklos atitikties teisės aktams kontrolę, o paskyrimo dokumente aiškiai nurodyta atitinkama aviacijos institucija, ir

               III.pagrindinė oro vežėjo būstinė yra valstybės narės, kuri jam išdavė galiojančią licenciją vykdyti oro susisiekimą, teritorijoje, ir

               IV.oro vežėjas tiesiogiai ar per kontrolinį akcijų paketą nuosavybės teise priklauso valstybėms narėms ir (arba) jų piliečiams, ir (arba) kitoms 3 priede išvardytoms valstybėms, ir (arba) tų valstybių piliečiams ir yra faktiškai jų kontroliuojamas.

               3.
                     Kinijos Liaudies Respublika gali atsisakyti valstybės narės paskirtam oro vežėjui išduoti įgaliojimus ar leidimus arba juos atšaukti, sustabdyti jų galiojimą ar juos apriboti, jeigu:

               I.oro vežėjas pagal ES sutartis nėra įsisteigęs jį skiriančios valstybės narės teritorijoje arba neturi Europos Sąjungos teisės aktų atitinkančios galiojančios licencijos vykdyti oro susisiekimą, arba

               II.už oro vežėjo pažymėjimo išdavimą atsakinga valstybė narė nevykdo arba neužtikrina veiksmingos oro vežėjo veiklos atitikties teisės aktams kontrolės arba paskyrimo dokumente nėra aiškiai nurodyta atitinkama aviacijos institucija, arba

               III.pagrindinė oro vežėjo būstinė nėra valstybės narės, kuri jam išdavė licenciją vykdyti oro susisiekimą, teritorijoje, arba

               IV. oro vežėjas tiesiogiai ar per kontrolinį akcijų paketą nuosavybės teise nepriklauso valstybėms narėms ir (arba) valstybių narių piliečiams, ir (arba) kitoms 3 priede išvardytoms valstybėms, ir (arba) tų valstybių piliečiams arba nėra faktiškai jų kontroliuojamas, arba

               V.oro vežėjui jau leista vykdyti skrydžius pagal dvišalį Kinijos Liaudies Respublikos ir kitos valstybės narės susitarimą, ir pagal šį Susitarimą naudodamasis skrydžių teisėmis maršrute, į kurį įeina vietovė toje kitoje valstybėje narėje, be kita ko, teikdamas paslaugą, kuri parduodama kaip tiesioginio oro susisiekimo paslauga ar kurią galima tokia laikyti dėl kitų priežasčių, oro vežėjas apeitų tame kitame susitarime nustatytus skrydžių trečiosios, ketvirtosios arba penktosios laisvės apribojimus, arba

               VI.paskirtasis oro vežėjas turi valstybės narės, su kuria Kinijos Liaudies Respublika nėra sudariusi dvišalio oro susisiekimo paslaugų susitarimo, išduotą oro vežėjo pažymėjimą ir ta valstybė narė atsisakė suteikti skrydžių teises Kinijos Liaudies Respublikai.

               4.
                     Šiame straipsnyje nustatytos teisės ir pareigos įgyvendinamos taip, kad Europos Sąjungos oro vežėjai nebūtų diskriminuojami dėl jų nacionalinės priklausomybės.

               3 STRAIPSNIS

               Sauga

               1.
                     Atitinkamos 2 priedo c punkte nurodytų straipsnių nuostatos papildomos šio straipsnio 2 dalies nuostatomis.

               2.
                     Jeigu valstybė narė paskiria oro vežėją, kurio veiklos atitikties teisės aktams kontrolę vykdo ir užtikrina kita valstybė narė, Kinijos Liaudies Respublikos teisės, numatytos oro vežėją paskyrusios valstybės narės ir Kinijos Liaudies Respublikos susitarimo saugos nuostatose, taikomos ir kai minėtoji kita valstybė narė priima, taiko ar užtikrina saugos standartus, ir kai tai susiję su tam oro vežėjui išduotu leidimu vykdyti veiklą.

               4 STRAIPSNIS

               Atitiktis konkurencijos taisyklėms

               1.
                     Valstybių narių ir Kinijos Liaudies Respublikos sudaryti dvišaliai oro susisiekimo paslaugų susitarimai nedaro poveikio Susitariančiųjų Šalių konkurencijos taisyklėms.

               2.
                     2 priedo d punkte išvardytos susitarimų nuostatos išbraukiamos ir netenka galios.

               5 STRAIPSNIS

               Susitarimo priedai

               Šio Susitarimo priedai yra neatskiriama jo dalis.

               6 STRAIPSNIS

               Įsigaliojimas

               1.Susitariančiosios Šalys diplomatiniais kanalais raštu informuoja viena kitą apie šiam Susitarimui įsigalioti būtinų procedūrų užbaigimą. Šis Susitarimas įsigalioja vėlesnio pranešimo dieną.

               2.Šis Susitarimas taikomas visiems galiojantiems 1 priede išvardytiems susitarimams ir priemonėms.

               7 STRAIPSNIS

               Persvarstymas, peržiūra ar keitimas

               1.
                     Susitariančiosios Šalys stebi ir nuolat persvarsto, kaip įgyvendinamas šis Susitarimas. Atliekant tokį persvarstymą visų pirma įvertinamas nenumatytas neigiamas Susitarimo poveikis kuriai nors Susitariančiajai Šaliai.

               2.
                     Susitariančiosios Šalys kurios nors iš jų prašymu surengia konsultacijas atitinkamoms 1 dalyje nurodyto nenumatyto poveikio šalinimo priemonėms aptarti.

               3.
                     Susitariančiosios Šalys šį Susitarimą gali bet kada bendru sutarimu persvarstyti, peržiūrėti arba iš dalies pakeisti.

               8 STRAIPSNIS

               Susitarimo nutraukimas

               1.Jeigu kuris nors iš 1 priede išvardytų susitarimų nutraukiamas, kartu netenka galios visos su atitinkamu 1 priede nurodytu susitarimu susijusios šio Susitarimo nuostatos.

               2.Jeigu nutraukiami visi 1 priede išvardyti susitarimai, kartu netenka galios ir šis Susitarimas.

               TAI PATVIRTINDAMI šį Susitarimą pasirašė toliau nurodyti tinkamai įgalioti atstovai.

               Pasirašyta [...] [...] dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, nyderlandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir kinų kalbomis.

               EUROPOS SĄJUNGOS VARDU
                     KINIJOS LIAUDIES RESPUBLIKOS VYRIAUSYBĖS VARDU

               1 priedas

               Susitarimo 1 straipsnyje nurodytų susitarimų sąrašas

               a) Iki Susitarimo pasirašymo dienos sudaryti, pasirašyti arba parafuoti Kinijos Liaudies Respublikos ir Europos Sąjungos valstybių narių oro susisiekimo paslaugų susitarimai ir kitos priemonės su pakeitimais ar pataisymais:

               -Austrijos Federalinės Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1985 m. rugsėjo 12 d. Pekine (toliau 2 priede – Kinijos ir Austrijos susitarimas);

               -Belgijos Karalystės Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1975 m. balandžio 20 d. Pekine (toliau 2 priede – Kinijos ir Belgijos susitarimas);

               -Bulgarijos Respublikos Vyriausybės ir Kinijos Liaudies Respublikos Vyriausybės susitarimas dėl oro transporto, pasirašytas 1993 m. birželio 21 d. Pekine (toliau 2 priede – Kinijos ir Bulgarijos susitarimas);

               -Kroatijos Respublikos Vyriausybės ir Kinijos Liaudies Respublikos Vyriausybės susitarimas dėl oro susisiekimo paslaugų, pasirašytas 2009 m. birželio 20 d. Zagrebe (toliau 2 priede – Kinijos ir Kroatijos susitarimas);

               -Kipro Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, parafuotas 2000 m. balandžio 5 d. (toliau 2 priede – Kinijos ir Kipro susitarimas);

               -Čekoslovakijos Socialistinės Respublikos Vyriausybės ir Kinijos Liaudies Respublikos Vyriausybės susitarimas dėl oro transporto, pasirašytas 1988 m. gegužės 25 d. Pekine, dėl kurio Čekijos Respublika pareiškė laikanti, kad ji yra susaistyta to susitarimo nuostatų (toliau 2 priede – Kinijos ir Čekijos susitarimas);

               -Danijos Karalystės Vyriausybės ir Kinijos Liaudies Respublikos Vyriausybės susitarimas dėl oro susisiekimo paslaugų, parafuotas 2010 m. kovo 12 d. (toliau 2 priede – Kinijos ir Danijos susitarimas);

               -Estijos Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1999 m. kovo 1 d. Taline (toliau 2 priede – Kinijos ir Estijos susitarimas);

               -Suomijos Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1975 m. spalio 2 d. Pekine (toliau 2 priede – Kinijos ir Suomijos susitarimas);

               -Prancūzijos Respublikos Vyriausybės ir Kinijos Liaudies Respublikos Vyriausybės susitarimas dėl oro susisiekimo (relatif aux communications aériennes), pasirašytas 1966 m. birželio 1 d. Paryžiuje (toliau 2 priede – Kinijos ir Prancūzijos susitarimas);

               -Vokietijos Federacinės Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1975 m. spalio 31 d. Pekine, su pakeitimais, padarytais Protokolu, kuriuo iš dalies keičiamas Vokietijos Federacinės Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytu 1995 m. gruodžio 11 d. Pekine (toliau 2 priede – Kinijos ir Vokietijos susitarimas);

               -Graikijos Karalystės Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1973 m. gegužės 23 d. Pekine (toliau 2 priede – Kinijos ir Graikijos susitarimas);

               -Vengrijos Respublikos Vyriausybės ir Kinijos Liaudies Respublikos Vyriausybės susitarimas dėl oro transporto, pasirašytas 1993 m. rugsėjo 15 d. Budapešte (toliau 2 priede – Kinijos ir Vengrijos susitarimas);

               -Airijos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1998 m. rugsėjo 14 d. Pekine (toliau 2 priede – Kinijos ir Airijos susitarimas);

               -Italijos Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1973 m. sausio 8 d. Pekine (toliau 2 priede – Kinijos ir Italijos susitarimas);

               -Latvijos Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1999 m. kovo 4 d. Rygoje (toliau 2 priede – Kinijos ir Latvijos susitarimas);

               -Liuksemburgo Didžiosios Hercogystės Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 2002 m. lapkričio 18 d. Pekine (toliau 2 priede – Kinijos ir Liuksemburgo susitarimas);

               -
                     Maltos Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1997 m. rugsėjo 1 d. Pekine (toliau 2 priede – Kinijos ir Maltos susitarimas);

               -Nyderlandų Karalystės Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1996 m. gegužės 23 d. Pekine (toliau 2 priede – Kinijos ir Nyderlandų susitarimas);

               -Lenkijos Liaudies Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1986 m. kovo 20 d. Pekine (toliau 2 priede – Kinijos ir Lenkijos susitarimas);

               -Portugalijos Respublikos ir Kinijos Liaudies Respublikos susitarimas dėl oro transporto, parafuotas 1999 m. kovo 26 d. (toliau 2 priede – Kinijos ir Portugalijos susitarimas);

               -Rumunijos Socialistinės Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1972 m. balandžio 6 d. Bukarešte (toliau 2 priede – Kinijos ir Rumunijos susitarimas);

               -Slovakijos Respublikos Vyriausybės ir Kinijos Liaudies Respublikos Vyriausybės susitarimas dėl oro susisiekimo paslaugų, parafuotas 2010 m. rugpjūčio 12 d. (toliau 2 priede – Kinijos ir Slovakijos susitarimas);

               -Jugoslavijos Socialistinės Federacinės Respublikos Vyriausybės ir Kinijos Liaudies Respublikos Vyriausybės susitarimas dėl civilinio oro transporto, pasirašytas 1972 m. balandžio 14 d. Belgrade, kuris toliau galioja Kinijai ir Slovėnijai (toliau 2 priede – Kinijos ir Slovėnijos susitarimas);

               -Ispanijos Karalystės Vyriausybės ir Kinijos Liaudies Respublikos Vyriausybės susitarimas, pasirašytas 1978 m. birželio 19 d. Pekine (toliau 2 priede – Kinijos ir Ispanijos susitarimas);

               -Švedijos Karalystės Vyriausybės ir Kinijos Liaudies Respublikos Vyriausybės susitarimas dėl oro susisiekimo paslaugų, parafuotas 2010 m. kovo 12 d. (toliau 2 priede – Kinijos ir Švedijos susitarimas);

               -Jungtinės Didžiosios Britanijos ir Šiaurės Airijos Karalystės Vyriausybės ir Kinijos Liaudies Respublikos Vyriausybės susitarimas dėl oro susisiekimo paslaugų, parafuotas 2011 m. balandžio 14 d. (toliau 2 priede – Kinijos ir Jungtinės Karalystės susitarimas).

               2 priedas

               1 priede išvardytų ir Susitarimo 2–4 straipsniuose nurodytų susitarimų straipsnių sąrašas

               a) Valstybės narės oro vežėjo skyrimas:

               -Kinijos ir Austrijos susitarimo 3 straipsnis;

               -Kinijos ir Belgijos susitarimo 3 straipsnis;

               -Kinijos ir Bulgarijos susitarimo 3 straipsnis;

               -Kinijos ir Kroatijos susitarimo 3 straipsnis;

               -Kinijos ir Kipro susitarimo 3 straipsnis;

               -Kinijos ir Čekijos susitarimo 3 straipsnis;

               -Kinijos ir Danijos susitarimo 3 straipsnis;

               -Kinijos ir Estijos susitarimo 3 straipsnis;

               -Kinijos ir Suomijos susitarimo 2 straipsnis;

               -Kinijos ir Prancūzijos susitarimo 2 straipsnis;

               -Kinijos ir Vokietijos susitarimo 2 straipsnio 2 dalis;

               -Kinijos ir Graikijos susitarimo 3 straipsnis;

               -Kinijos ir Vengrijos susitarimo 3 straipsnis;

               -Kinijos ir Airijos susitarimo 3 straipsnis;

               -Kinijos ir Italijos susitarimo III straipsnis;

               -Kinijos ir Latvijos susitarimo 3 straipsnis;

               -Kinijos ir Liuksemburgo susitarimo 3 straipsnis;

               -Kinijos ir Maltos susitarimo 3 straipsnis;

               -Kinijos ir Nyderlandų susitarimo 3 straipsnis;

               -Kinijos ir Lenkijos susitarimo 3 straipsnis;

               -Kinijos ir Portugalijos susitarimo 3 straipsnis;

               -Kinijos ir Rumunijos susitarimo 2 straipsnis;

               -Kinijos ir Slovakijos susitarimo 3 straipsnis;

               -Kinijos ir Slovėnijos susitarimo 2 straipsnis;

               -Kinijos ir Ispanijos susitarimo 2 straipsnis;

               -Kinijos ir Švedijos susitarimo 3 straipsnis;

               -Kinijos ir Jungtinės Karalystės susitarimo 4 straipsnis.

               b) Atsisakymas išduoti įgaliojimus ar leidimus, jų atšaukimas, galiojimo sustabdymas ar apribojimas:

               -Kinijos ir Austrijos susitarimo 4 straipsnis;

               -Kinijos ir Belgijos susitarimo 4 straipsnis;

               -Kinijos ir Bulgarijos susitarimo 4 straipsnis;

               -Kinijos ir Kroatijos susitarimo 4 straipsnis;

               -Kinijos ir Kipro susitarimo 4 straipsnis;

               -Kinijos ir Čekijos susitarimo 4 straipsnis,

               -Kinijos ir Danijos susitarimo 4 straipsnis;

               -Kinijos ir Estijos susitarimo 4 straipsnis;

               -Kinijos ir Suomijos susitarimo 3 straipsnis;

               -Kinijos ir Prancūzijos susitarimo 15 straipsnis;

               -Kinijos ir Vokietijos susitarimo 3 straipsnio 1 dalies a punktas;

               -Kinijos ir Graikijos susitarimo 4 straipsnis;

               -Kinijos ir Vengrijos susitarimo 4 straipsnis;

               -Kinijos ir Airijos susitarimo 4 straipsnis;

               -Kinijos ir Italijos susitarimo III straipsnis;

               -Kinijos ir Latvijos susitarimo 4 straipsnis;

               -Kinijos ir Liuksemburgo susitarimo 4 straipsnis;

               -Kinijos ir Maltos susitarimo 4 straipsnis;

               -Kinijos ir Nyderlandų susitarimo 4 straipsnis;

               -Kinijos ir Lenkijos susitarimo 4 straipsnis;

               -Kinijos ir Portugalijos susitarimo 4 straipsnis;

               -Kinijos ir Rumunijos susitarimo 2 straipsnis;

               -Kinijos ir Slovakijos susitarimo 4 straipsnis;

               -Kinijos ir Slovėnijos susitarimo 3 straipsnis;

               -Kinijos ir Ispanijos susitarimo 3 straipsnis;

               -Kinijos ir Švedijos susitarimo 4 straipsnis;

               -Kinijos ir Jungtinės Karalystės susitarimo 5 straipsnis.

               c) Sauga:

               -Kinijos ir Kroatijos susitarimo 15 straipsnis;

               -Kinijos ir Danijos susitarimo 13 straipsnis;

               -Kinijos ir Vengrijos susitarimo 17 straipsnis;

               -Kinijos ir Italijos susitarimo XI bis straipsnis;

               -Kinijos ir Liuksemburgo susitarimo 6 straipsnis;

               -Kinijos ir Portugalijos susitarimo 15 straipsnis;

               -Kinijos ir Slovakijos susitarimo 8 straipsnis;

               -Kinijos ir Ispanijos susitarimo memorandumo, sudaryto 2004 m. lapkričio 26 d. Pekine, 3 priedas;

               -Kinijos ir Švedijos susitarimo 13 straipsnis;

               -Kinijos ir Jungtinės Karalystės susitarimo 10 straipsnis.

               d) Atitiktis konkurencijos taisyklėms:

               -Kinijos ir Bulgarijos susitarimo 12 straipsnio 2 dalis ir 14 straipsnio 2–4 dalys;

               -Kinijos ir Kipro susitarimo 9 straipsnio 2–4 dalys;

               -Kinijos ir Čekijos susitarimo 10 straipsnio 2 dalis ir 12 straipsnio 2–4 dalys;

               -Kinijos ir Estijos susitarimo 8 straipsnio 2–4 dalys;

               -Kinijos ir Suomijos susitarimo 7 straipsnio 3 dalis ir 8 straipsnio 2–6 dalys;

               -Kinijos ir Prancūzijos susitarimo:

               o5 straipsnio 1 dalies paskutinis sakinys ir 2 ir 3 dalys,

               o3 straipsnio 1 dalies pirmi du sakiniai ir 2 dalies pirmas sakinys ir B punktas,

               o12 straipsnio formuluotė „abiejų Susitariančiųjų Šalių paskirtų oro transporto bendrovių sutarta valiuta“, iš dalies pakeista 1966 m. rugsėjo 15 ir 22 d. pasikeičiant diplomatinėmis notomis,

               o16 straipsnis, iš dalies pakeistas 1973 m. liepos 27 d. ir rugsėjo 7 d. pasikeičiant diplomatinėmis notomis,

               o1991 m. sausio 19 d. ir kovo 11 d. diplomatinių notų II dalies 2 punkto 2 dalis (prasidedanti žodžiais „Be to, tų paslaugų teikimo sąlygos...“);

               -Kinijos ir Vokietijos susitarimo:

               o7 straipsnio 3 dalies pirmas sakinys ir antro sakinio formuluotė „dėl kurių susitarta“,

               o8 straipsnio 2 dalies pirmas sakinys ir antro sakinio žodis „Šie“,

               o8 straipsnio 3 dalies formuluotė „dėl kurių susitarta“,

               o8 straipsnio 4 dalies formuluotės „Jei dėl tarifo negalima susitarti pagal šio straipsnio 2 dalį arba“ ir „dėl kurio susitarta laikantis 2 dalies nuostatų“;

               -Kinijos ir Graikijos susitarimo 10 straipsnio 2 dalis ir 11 straipsnio 2–5 dalys;

               -Kinijos ir Vengrijos susitarimo 10 straipsnio 2–4 dalys;

               -Kinijos ir Latvijos susitarimo 8 straipsnio 2–4 dalys;

               -Kinijos ir Liuksemburgo susitarimo 11 straipsnio 2–4 dalys;

               -Kinijos ir Maltos susitarimo 12 straipsnio 2 dalies a–b punktai;

               -Kinijos ir Nyderlandų susitarimo 8 straipsnio 2–4 dalys;

               -Kinijos ir Lenkijos susitarimo 10 straipsnio 2 dalis ir 12 straipsnio 2–4 dalys;

               -Kinijos ir Portugalijos susitarimo 17 straipsnio 2–5 dalys;

               -Kinijos ir Slovėnijos susitarimo 4 straipsnio 2–3 dalys;

               -Kinijos ir Ispanijos susitarimo 7 straipsnio 3 dalis ir 8 straipsnio 2–6 dalys.

               3 priedas

               Susitarimo 2 straipsnyje nurodytų kitų valstybių sąrašas

               a) Islandijos Respublika (pagal Europos ekonominės erdvės susitarimą);

               b) Lichtenšteino Kunigaikštystė (pagal Europos ekonominės erdvės susitarimą);

               c) Norvegijos Karalystė (pagal Europos ekonominės erdvės susitarimą);

               d) Šveicarijos Konfederacija (pagal Susitarimą tarp Europos bendrijos ir Šveicarijos Konfederacijos dėl oro transporto).


               EUROPOS KOMISIJA
            Briuselis, 2018 07 03
            COM(2018) 510 final
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Muitinės pakomitetyje, įsteigtame Europos Sąjungos ir Ukrainos asociacijos susitarimu, dėl to susitarimo I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Muitinės pakomitetyje, įsteigtame Europos ir Ukrainos asociacijos susitarimu (toliau – Susitarimas), dėl numatomo priimti sprendimo dėl Susitarimo I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją
                  1
                (toliau – Konvencija).

               2.Pasiūlymo aplinkybės

               2.1.Asociacijos susitarimo I protokolas

               Susitarimu nustatomas lengvatinis prekybos režimas. Šiuo režimu suteikiamos galimybės ES ir Ukrainai patekti į rinką. Susitarimo I protokolas susijęs su sąvokos „kilmės statusą turintys produktai“ apibrėžtimi ir administracinio bendradarbiavimo metodais. Susitarimas įsigaliojo 2017 m. rugsėjo 1 d.

               2.2.ES ir Ukrainos muitinės pakomitetis

                  I protokolo 39 straipsnio 1 dalyje nustatyta, kad Susitarimu įsteigtas Muitinės pakomitetis gali priimti sprendimą iš dalies pakeisti Asociacijos susitarimo I protokolą. Tiksliau, I protokolo 39 straipsnio 2 dalyje nustatyta, kad Ukrainai prisijungus prie Visos Europos ir Viduržemio jūros regiono valstybių preferencinių kilmės taisyklių regioninės konvencijos, Muitinės pakomitetis gali nuspręsti pakeisti šiame protokole išdėstytas kilmės taisykles prie Konvencijos pridėtomis taisyklėmis.

               2.3.Numatomas ES ir Ukrainos muitinės pakomitečio aktas

                  ES ir Ukrainos muitinės pakomitetis turi priimti sprendimą dėl Susitarimo I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Konvenciją.

                  Numatomo akto tikslas – užtikrinti, kad Konvencija būtų taikoma veiksmingai.

               3.Pozicija, kurios turi būti laikomasi Sąjungos vardu

               Konvencijoje išdėstytos nuostatos dėl prekių, kuriomis prekiaujama pagal atitinkamus susitariančiųjų šalių sudarytus susitarimus, kilmė. Sąjunga Konvenciją pasirašė 2011 m. birželio 15 d. 2016 m. rugsėjo 12 d. Ukraina paprašė leisti prisijungti prie Konvencijos, ir Konvencijos jungtinis komitetas 2017 m. gegužės 16 d. sprendimu Nr. 1/2017
                  2
                nutarė, kad Ukraina turėtų būti pakviesta prisijungti prie Konvencijos.

               Sąjunga savo priėmimo dokumentus Konvencijos depozitarui deponavo 2012 m. kovo 26 d. Ukraina savo priėmimo dokumentus Konvencijos depozitarui deponavo 2017 m. gruodžio 19 d. Todėl Konvencija pagal jos 10 straipsnio 2 ir 3 dalis Sąjungos atžvilgiu įsigaliojo 2012 m. gegužės 1 d., o Ukrainos atžvilgiu – 2018 m. vasario 1 d.

               Konvencijos 6 straipsnyje nustatyta, kad kiekviena susitariančioji šalis imasi tinkamų priemonių veiksmingam Konvencijos taikymui užtikrinti. Siūlomas ES ir Ukrainos muitinės pakomitečio sprendimas yra procedūrinis veiksmas, kurio reikia siekiant pagrindinio Konvencijos tikslo, t. y. Konvencijos susitariančiųjų šalių susitarimų kilmės taisyklių protokolus pakeisti protokolu, kuriame daroma nuoroda į Konvenciją.

               Todėl konsultacijos su suinteresuotosiomis šalimis nebūtinos.

                  Atlikti poveikio vertinimo taip pat neprireikė, nes siūlomi daliniai pakeitimai yra techninio pobūdžio ir nekeičia šiuo metu galiojančio kilmės taisyklių protokolo esmės.

               4.Teisinis pagrindas

               4.1.Procedūrinis teisinis pagrindas

               4.1.1.Principai

                  Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

                  Sąvoka „teisinę galią turintys aktai“ apima aktus, turinčius teisinį poveikį pagal atitinkamo organo veiklą reglamentuojančias tarptautinės teisės normas. Ji taip pat apima priemones, kurios pagal tarptautinę teisę neturi privalomojo poveikio, bet „gali labai paveikti ES teisės aktų leidėjo priimtus teisės aktus“.

               4.1.2.Teisinio pagrindo taikymas aptariamuoju atveju

                  ES ir Ukrainos muitinės pakomitetis yra Susitarimu, t. y. Europos Sąjungos bei jos valstybių narių ir Ukrainos asociacijos susitarimu, įsteigtas organas.

                  Aktas, kurį ES ir Ukrainos muitinės pakomitečio prašoma priimti, yra teisinę galią turintis aktas.

                  Numatomu aktu Susitarimo institucinė struktūra nepapildoma ir nekeičiama.

                  Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

                  Sprendimo pagal SESV 218 straipsnio 9 dalį materialinis teisinis pagrindas iš esmės priklauso nuo numatomo akto, dėl kurio Sąjungos vardu turi būti laikomasi tam tikros pozicijos, tikslo ir turinio. Jeigu numatytu aktu siekiama dviejų tikslų arba jį sudaro du elementai ir jeigu vieną iš tų tikslų ar elementų galima laikyti pagrindiniu, o kitą tik papildomu, sprendimas pagal SESV 218 straipsnio 9 dalį turi būti grindžiamas vieninteliu materialiniu teisiniu pagrindu – tuo, kurio reikalauja pagrindinis ar dominuojantis tikslas arba elementas.

               4.2.2.Teisinio pagrindo taikymas aptariamuoju atveju

                  Pagrindinis numatomo akto tikslas ir turinys yra susiję su bendra prekybos politika.

                  Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

                  Siūlomo sprendimo teisinis pagrindas turėtų būti SESV 207 straipsnis kartu su 218 straipsnio 9 dalimi.

               5.Siūlomo akto skelbimas

               Kadangi ES ir Ukrainos muitinės pakomitečio aktu bus iš dalies pakeistas Asociacijos susitarimas, tą aktą po priėmimo tikslinga paskelbti Europos Sąjungos oficialiajame leidinyje.

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Muitinės pakomitetyje, įsteigtame Europos Sąjungos ir Ukrainos asociacijos susitarimu, dėl to susitarimo I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Sąjunga Tarybos sprendimu 2014/668/ES
                  3
                sudarė Europos Sąjungos bei jos valstybių narių ir Ukrainos asociacijos susitarimą (toliau – Susitarimas), ir jis įsigaliojo 2017 m. rugsėjo 1 d.;

               (2)remiantis Susitarimo I protokolo (toliau – I protokolas) 39 straipsnio 1 dalimi, Susitarimo IV antraštinės dalies 5 skyriaus 83 straipsniu įsteigtas Muitinės pakomitetis (toliau – Muitinės pakomitetis) gali priimti to protokolo nuostatų pakeitimus;

               (3)I protokolo 39 straipsnio 2 dalyje nustatyta, kad Ukrainai prisijungus prie Visos Europos ir Viduržemio jūros regiono valstybių preferencinių kilmės taisyklių regioninės konvencijos
                  4
                (toliau – Konvencija), Muitinės pakomitetis taip pat gali nuspręsti pakeisti tame protokole išdėstytas kilmės taisykles prie Konvencijos pridėtomis taisyklėmis;

               (4)Konvencijoje, kuri Sąjungos atžvilgiu įsigaliojo 2012 m. gegužės 1 d., o Ukrainos atžvilgiu – 2018 m. vasario 1 d., išdėstytos nuostatos dėl prekių, kuriomis prekiaujama pagal atitinkamus susitariančiųjų šalių sudarytus susitarimus, kilmės;

               (5)Muitinės pakomitetis turi priimti sprendimą dėl I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Konvenciją;

               (6)tikslinga nustatyti poziciją, kurios Sąjungos vardu turi būti laikomasi Muitinės pakomitetyje, nes Muitinės pakomitečio priimtas sprendimas bus privalomas Sąjungai;

               (7)Konvencijos 6 straipsnyje numatyta, kad kiekviena susitariančioji šalis turi imtis tinkamų priemonių veiksmingam Konvencijos taikymui užtikrinti. Tuo tikslu I protokolas turėtų būti būtų pakeistas nauju protokolu, kuriame dėl kilmės taisyklių daroma nuoroda į Konvenciją;

               (8)pozicija, kurios Sąjungos vardu turi būti laikomasi Muitinės pakomitetyje, turėtų būti pagrįsta pridedamu sprendimo projektu;

               (9)kadangi Muitinės pakomitečio aktu bus iš dalies pakeistas I protokolas, tas aktas po priėmimo turėtų būti paskelbtas Europos Sąjungos oficialiajame leidinyje;

               (10)remiantis Europos Sąjungos sutarties 17 straipsnio 1 dalimi, Muitinės pakomitetyje Sąjungai turi atstovauti Komisija,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Muitinės pakomitetyje, įsteigtame Europos Sąjungos bei jos valstybių narių ir Ukrainos asociacijos susitarimo IV antraštinės dalies 5 skyriaus 83 straipsniu (toliau – Muitinės pakomitetis), grindžiama prie šio sprendimo pridėtu Muitinės pakomitečio sprendimo projektu.

               2 straipsnis

               Neesminiams 1 straipsnyje nurodyto Muitinės pakomitečio sprendimo projekto pakeitimams Sąjungos atstovai Muitinės pakomitetyje gali pritarti be papildomo Tarybos sprendimo.

               3 straipsnis

               Šis sprendimas skirtas Komisijai.

               Priimta Briuselyje

                     Pirmininkas

                     Tarybos vardu

                     Pirmininkas

                     (1)

                        OL L 54, 2013 2 26, p. 4.

                     (2)

                        OL L 191, 2017 7 22, p. 11.

                     (3)

                        2014 m. birželio 23 d. Tarybos sprendimas 2014/668/ES dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 278, 2014 9 20, p. 1).

                     (4)

                        OL L 54, 2013 2 26, p. 4.

    ---documentbreak---

               EUROPOS KOMISIJA
            Briuselis,2018 07 03
            COM(2018) 510 final
            PRIEDAS
            prie
            Tarybos sprendimo
            dėl pozicijos, kurios Europos Sąjungos vardu turi būti laikomasi Muitinės pakomitetyje, įsteigtame Europos Sąjungos ir Ukrainos asociacijos susitarimu, dėl to susitarimo I protokolo „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeitimo nauju protokolu, kuriame daroma nuoroda į Visos Europos ir Viduržemio jūros regiono valstybių preferencinių kilmės taisyklių regioninę konvenciją

               PRIEDAS

               Projektas
                  ES IR UKRAINOS MUITINĖS PAKOMITEČIO SPRENDIMAS Nr. …/2018

               …

               kuriuo pakeičiamas ES ir Ukrainos asociacijos susitarimo I protokolas „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“

               ES IR UKRAINOS MUITINĖS PAKOMITETIS,

               atsižvelgdamas į Europos Sąjungos ir Ukrainos asociacijos susitarimą
                  1
               , ypač į jo 26 straipsnio 2 dalį,

               atsižvelgdamas į Europos Sąjungos ir Ukrainos asociacijos susitarimo I protokolą „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“,

               kadangi:

               (1)Europos Sąjungos ir Ukrainos asociacijos susitarimo (toliau – Susitarimas) 26 straipsnio 2 dalyje dėl kilmės taisyklių daroma nuoroda į Susitarimo I protokolą (toliau – I protokolas);

               (2)Susitarimas įsigaliojo 2017 m. rugsėjo 1 d.;

               (3)I protokolo 39 straipsnyje nustatyta, kad Susitarimo IV antraštinės dalies 5 skyriaus 83 straipsniu įsteigtas Muitinės pakomitetis (toliau – Muitinės pakomitetis) gali priimti to protokolo nuostatų pakeitimus ir pakeisti tame protokole išdėstytas kilmės taisykles;

               (4)Visos Europos ir Viduržemio jūros regiono valstybių preferencinių kilmės taisyklių regionine konvencija
                  2
                (toliau – Konvencija) siekiama vienu teisės aktu pakeisti kilmės taisyklių protokolus, šiuo metu galiojančius visos Europos ir Viduržemio jūros regiono šalyse;

               (5)Sąjunga Konvenciją pasirašė 2011 m. birželio 15 d. Konvencijos 3 straipsnio 1 dalimi įsteigtas jungtinis komitetas 2017 m. gegužės 16 d. nutarė, kad Ukraina turėtų būti pakviesta prisijungti prie Konvencijos
                  3
               ;

               (6)Sąjunga savo priėmimo dokumentus Konvencijos depozitarui deponavo 2012 m. kovo 26 d. Ukraina savo priėmimo dokumentus Konvencijos depozitarui deponavo 2017 m. gruodžio 19 d. Todėl Konvencija pagal jos 10 straipsnio 2 ir 3 dalis Sąjungos atžvilgiu įsigaliojo 2012 m. gegužės 1 d., o Ukrainos atžvilgiu – 2018 m. vasario 1 d.;

               (7)todėl I protokolas turėtų būti pakeistas nauju protokolu, kuriame daroma nuoroda į Konvenciją,

               PRIĖMĖ ŠĮ SPRENDIMĄ:

               1 straipsnis

               Europos Sąjungos ir Ukrainos asociacijos susitarimo I protokolas „Dėl sąvokos „kilmės statusą turintys produktai“ apibrėžties ir administracinio bendradarbiavimo metodų“ pakeičiamas šio sprendimo priede išdėstytu tekstu.

               2 straipsnis

               Šis sprendimas skelbiamas Europos Sąjungos oficialiajame leidinyje.

               3 straipsnis

               Šis sprendimas įsigalioja jo priėmimo dieną.

               Jis taikomas nuo ….

               Priimta …

               ES ir Ukrainos muitinės pakomitečio vardu

                     Pirmininkas

               Priedas

               I protokolas

               Dėl sąvokos „kilmės statusą turintys produktai“ apibrėžties ir administracinio bendradarbiavimo metodų

               1 straipsnis

               Taikytinos kilmės taisyklės

               1.
                     Įgyvendinant šį Susitarimą taikomas Visos Europos ir Viduržemio jūros regiono valstybių preferencinių kilmės taisyklių regioninės konvencijos
                  4
                (toliau – Konvencija) I priedėlis ir atitinkamos II priedėlio nuostatos.

               2.
                     Visos Konvencijos I priedėlyje ir atitinkamose II priedėlio nuostatose pateiktos nuorodos į „atitinkamą susitarimą“ laikomos nuorodomis į šį Susitarimą.

               2 straipsnis

               Ginčų sprendimas

               1.
                     Jeigu dėl Konvencijos I priedėlio 32 straipsnyje numatytų tikrinimo procedūrų kyla ginčų, kurių tarpusavyje negali išspręsti tikrinimą atlikti prašanti muitinė ir už tą tikrinimą atsakinga muitinė, tie ginčai perduodami spręsti Muitinės pakomitečiui. Šio Susitarimo IV antraštinės dalies („Prekyba ir su prekyba susiję klausimai“) 14 skyriaus („Ginčų sprendimas“) nuostatos dėl ginčų sprendimo tvarkos netaikomos.

               2.
                     Visais atvejais ginčai tarp importuotojo ir importuojančios šalies muitinės sprendžiami pagal tos šalies teisės aktus.

               3 straipsnis

               Protokolo pakeitimai

               Muitinės pakomitetis gali priimti sprendimą iš dalies pakeisti šio protokolo nuostatas.

               4 straipsnis

               Pasitraukimas iš Konvencijos

               1.
                     Jeigu Europos Sąjunga arba Ukraina raštu praneša Konvencijos depozitarui apie ketinimą pasitraukti iš Konvencijos pagal jos 9 straipsnį, Europos Sąjunga ir Ukraina nedelsdamos pradeda derybas dėl kilmės taisyklių, kad būtų galima įgyvendinti šį Susitarimą.

               2.
                     Iki tol, kol įsigalios tokios naujos per derybas sutartos kilmės taisyklės, šiam Susitarimui toliau taikomos Konvencijos I priedėlyje pateiktos kilmės taisyklės ir, jei taikytina, atitinkamos II priedėlio nuostatos, galiojančios pasitraukimo momentu. Tačiau nuo pasitraukimo momento laikoma, kad Konvencijos I priedėlyje pateiktomis kilmės taisyklėmis ir, jei taikytina, atitinkamomis II priedėlio nuostatomis leidžiama tik dvišalė kumuliacija tarp Europos Sąjungos ir Ukrainos.

               5 straipsnis

               Pereinamojo laikotarpio nuostatos. Kumuliacija

               Nepaisant Konvencijos I priedėlio 16 straipsnio 5 dalies ir 21 straipsnio 3 dalies, jei kumuliacija susijusi tik su ELPA valstybėmis, Farerų Salomis, Europos Sąjunga, Turkija, kitais stabilizacijos ir asociacijos proceso dalyviais, Moldovos Respublika, Gruzija ir Ukraina, kilmės įrodymas gali būti EUR.1 judėjimo sertifikatas arba kilmės deklaracija.

                     (1)

                        OL L 161, 2014 5 29, p. 3.

                     (2)

                        OL L 54, 2013 2 26, p. 4.

                     (3)

                        2017 m. gegužės 16 d. Visos Europos ir Viduržemio jūros regiono valstybių preferencinių kilmės taisyklių regioninės konvencijos jungtinio komiteto sprendimas Nr. 1/2017 dėl Ukrainos prašymo leisti tapti Visos Europos ir Viduržemio jūros regiono valstybių preferencinių kilmės taisyklių regioninės konvencijos susitariančiąja šalimi [2017/1367] (OL L 191, 2017 7 22, p. 11).

                     (4)

                        OL L 54, 2013 2 26, p. 4.


               EUROPOS KOMISIJA
            Briuselis, 2017 11 22
            COM(2017) 691 final
            2017/0308(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi pagal Transporto bendrijos steigimo sutartį įsteigtoje Ministrų taryboje

               AIŠKINAMASIS MEMORANDUMAS

               1.PASIŪLYMO DALYKAS

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Europos Sąjungos vardu pagal Transporto bendrijos steigimo sutartį (toliau – Sutartis) įsteigtoje Ministrų taryboje dėl numatomo sprendimo dėl Ministrų tarybos darbo tvarkos taisyklių patvirtinimo.

               2.PASIŪLYMO APLINKYBĖS

               2.1.Transporto bendrijos steigimo sutartis

               2017 m. liepos 12 d. Trieste vykusiame Vakarų Balkanų šešeto aukščiausiojo lygio susitikime Sutarties su Vakarų Balkanų šalimis (Albanija, Bosnija ir Hercegovina, Kosovu
                  1* (toliau – Kosovas), buvusiąja Jugoslavijos Respublika Makedonija, Juodkalnija ir Serbija) versiją anglų kalba pasirašė visos šalys, išskyrus Bosniją ir Hercegoviną, o ši Sutarties tekstą pasirašė 2017 m. rugsėjo 18 d. Briuselyje. Sutarties versijas kitomis kalbomis šalys pasirašė 2017 m. spalio 9 d. Pasirašyta Sutartis laikinai taikoma pagal jos 41 straipsnio 3 dalį. Sąjungai Sutartis laikinai taikoma remiantis Tarybos sprendimu dėl Transporto bendrijos steigimo sutarties pasirašymo Europos Sąjungos vardu ir laikino taikymo
                  2
               .

               Europos Sąjunga yra viena iš Sutarties šalių.

               2.2.Ministrų taryba

                  Sutarties 21 straipsniu įsteigtai Ministrų tarybai pavesta užtikrinti, kad būtų pasiekti Sutartyje nustatyti tikslai. Ministrų tarybos atsakomybė:

               –a) nustatyti bendras politikos gaires;

               –b) peržiūrėti Sutarties įgyvendinimo pažangą, be kita ko, imtis tolesnių veiksmų, susijusių su socialiniame forume pateiktais pasiūlymais;

               –c) teikti nuomones dėl sekretoriato direktoriaus skyrimo;

               –d) priimti sprendimą dėl sekretoriato būstinės.

                  Ministrų tarybą sudaro po vieną kiekvienos susitariančiosios šalies atstovą. Stebėtojų teisėmis gali dalyvauti visos ES valstybės narės. Jei nenustatyta kitaip, Ministrų tarybos sprendimai priimami bendru sutarimu.

               2.3.Numatomas Ministrų tarybos aktas

                  Sprendimo projektas susijęs su Ministrų tarybos darbo tvarkos taisyklių patvirtinimu, siekiant užtikrinti, kad jos funkcijos pagal Sutarties 21, 22 ir 23 straipsnius būtų vykdomos bei įgyvendinamos tinkamai. Darbo tvarkos taisyklių projekte reglamentuojami tokie klausimai, kaip dalyvavimas Ministrų tarybos posėdžiuose, pirmininkavimas Ministrų tarybai, pasirengimas Ministrų tarybos posėdžiams ir jiems taikytinos procedūrinės taisyklės, įvairių rūšių veiksmų, kurių gali imtis Ministrų taryba, atlikimo tvarka, informacijos atskleidimas ir įvairios baigiamosios nuostatos. Darbo tvarkos taisyklės įsigalios jų patvirtinimo dieną. Sprendimas dėl Ministrų tarybos darbo tvarkos taisyklių patvirtinimo bus ypač svarbus tam, kad Sutartis būtų įgyvendinta laiku.

                  Numatomas sprendimas taps teisiškai privalomas šalims pagal Sutarties 21 straipsnį.

               3.POZICIJA, KURIOS TURI BŪTI LAIKOMASI SĄJUNGOS VARDU

               Siekiant užtikrinti, kad Ministrų tarybos funkcijos pagal Sutarties 21, 22 ir 23 straipsnius būtų vykdomos bei įgyvendinamos tinkamai, ypač svarbu, kad ji patvirtintų darbo tvarkos taisykles. Kadangi Sąjunga yra viena iš Sutarties šalių, reikia nustatyti Sąjungos poziciją.

               Šiuo atžvilgiu reikia priminti, kad Sutartis yra vienas iš elementų, galinčių padėti stiprinti regioninį bendradarbiavimą Vakarų Balkanuose, – tai plačiau paaiškinta Komisijos pasiūlyme dėl Tarybos sprendimo dėl Sutarties pasirašymo (COM(2017) 324 final, skirsnis „Bendrosios aplinkybės“).

               4.TEISINIS PAGRINDAS

               4.1.Procedūrinis teisinis pagrindas

               4.1.1. Principai

                  Sutarties dėl Europos Sąjungos veikimo (SESV) 218 straipsnio 9 dalyje numatyti Tarybos sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

                  Sąvoka „teisinę galią turintys aktai“ apima aktus, turinčius teisinę galią pagal atitinkamo organo veiklą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                     3
                  .

               4.1.2. Taikymas aptariamuoju atveju

               Ministrų taryba yra susitarimu, t. y. Sutartimi, įsteigtas organas.

               Aktas, kurį turi priimti Ministrų taryba, yra teisinę galią turintis aktas. Kadangi Ministrų taryba yra Sutartimi įsteigtas organas, kuriam suteikti įgaliojimai imtis priemonių pagal Sutarties 21 straipsnį, turi būti laikoma, kad jai suteikti įgaliojimai patvirtinti darbo tvarkos taisykles, siekiant sudaryti sąlygas tinkamai vykdyti jai priskirtas funkcijas. Atsižvelgiant į tų taisyklių pobūdį ir į tai, kad joms taikoma Ministrų tarybos veiklą reglamentuojanti tarptautinė teisė, jose esama elementų, kurie yra teisiškai privalomi Ministrų tarybos nariams, taigi ir Sąjungos atstovui. Todėl jos turi būti laikomos turinčiomis teisinę galią.

               Numatomu aktu susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu laikomasi tam tikros pozicijos, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-usios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.

               4.2.2.Taikymas aptariamuoju atveju

               Numatomas aktas yra būtinas tam, kad Sutartis veiktų tinkamai. Pačia Sutartimi tikslų siekiama kelių, geležinkelių ir vidaus vandens kelių transporto srityse, kurioms taikomas SESV 91 straipsnis, taip pat jūrų transporto srityje, kuriai taikoma SESV 100 straipsnio 2 dalis, ir su šiomis sritimis susijusios dalys reglamentuojamos Sutartyje. Numatomas aktas yra horizontalaus pobūdžio, todėl jis yra susijęs su visais šiais elementais. Visi šie elementai yra neatsiejamai susiję ir nė vienas iš jų nėra papildomas kito atžvilgiu.

                  Todėl siūlomo sprendimo materialinis teisinis pagrindas apima šias nuostatas: SESV 91 straipsnį ir 100 straipsnio 2 dalį.

                  4.3.
                        Išvada

                  Siūlomo sprendimo teisinis pagrindas turėtų būti SESV 91 straipsnis ir 100 straipsnio 2 dalis kartu su SESV 218 straipsnio 9 dalimi.

               2017/0308 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi pagal Transporto bendrijos steigimo sutartį įsteigtoje Ministrų taryboje

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį ir 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)vadovaudamasi 2017 m. liepos 11 d. Tarybos sprendimu (ES) 2017/1937 dėl Transporto bendrijos steigimo sutarties pasirašymo Europos Sąjungos vardu ir laikino taikymo
                  4
               , Sąjunga pasirašė Transporto bendrijos steigimo sutartį (toliau – Sutartis);

               (2)pagal Sutarties 41 straipsnio 3 dalį ji nuo [XXX] laikinai taikoma Europos Sąjungai ir Albanijos Respublikai, Bosnijai ir Hercegovinai ir Serbijos Respublikai;

               (3)siekiant užtikrinti, kad Ministrų tarybos funkcijos pagal Sutarties 21, 22 ir 23 straipsnius būtų vykdomos bei įgyvendinamos tinkamai, ypač svarbu, kad ji patvirtintų darbo tvarkos taisykles;

               (4)Ministrų taryba antrame posėdyje, kurį planuojama surengti ne vėliau kaip 2018 m. pabaigoje, ketina priimti sprendimą dėl darbo tvarkos taisyklių;

               (5)tikslinga nustatyti poziciją, kurios Sąjungos vardu turi būti laikomasi Ministrų taryboje, nes sprendimas dėl Ministrų tarybos darbo tvarkos taisyklių bus privalomas Sąjungai,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi antrame Ministrų tarybos posėdyje, grindžiama prie šio sprendimo pridėtu Ministrų tarybos sprendimo projektu.

               Neesminiams sprendimo projekto pakeitimams Sąjungos atstovai Ministrų taryboje gali pritarti be papildomo Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)
                  *
                        Šis pavadinimas nekeičia pozicijų dėl statuso ir atitinka JT ST rezoliuciją 1244 (1999) bei Tarptautinio Teisingumo Teismo nuomonę dėl Kosovo nepriklausomybės deklaracijos.

                     (2)

                        OL L 278, 2017 10 27, p. 1.

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        OL L 278, 2017 10 27, p. 1.

    ---documentbreak---

               EUROPOS KOMISIJA
            Briuselis,2017 11 22
            COM(2017) 691 final
            PRIEDAS
            prie
            Tarybos sprendimo
            dėl pozicijos, kurios Europos Sąjungos vardu turi būti laikomasi pagal Transporto bendrijos steigimo sutartį įsteigtoje Ministrų taryboje

               PRIEDAS

               TRANSPORTO BENDRIJOS MINISTRŲ TARYBOS

               SPRENDIMAS Nr. 2018/1

               D/2018/1/MC-TC, 2018 m. … … d.: Ministrų tarybos darbo tvarkos taisyklės

               TRANSPORTO BENDRIJOS MINISTRŲ TARYBA,

               atsižvelgdama į Transporto bendrijos steigimo sutartį, ypač į jos 21, 22 ir 23 straipsnius,

               NUSPRENDĖ:

               Vienintelis straipsnis

               Patvirtinamos prie šio sprendimo pridedamos Ministrų tarybos darbo tvarkos taisyklės.

               Priimta … 2018 m. … … d.

               Ministrų tarybos vardu

               ……………………………

               PRIEDĖLIS. TRANSPORTO BENDRIJOS MINISTRŲ TARYBOS DARBO TVARKOS TAISYKLĖS

               I.
                     BENDROSIOS NUOSTATOS

               1.
                     Šios darbo tvarkos taisyklės nustato Ministrų tarybos – vieno iš Transporto bendrijos steigimo sutartyje (toliau – Sutartis) nustatytų organų – veiklos vidaus tvarką.

               2.
                     Tais atvejais, kai šios darbo tvarkos taisyklės prieštarauja Sutarčiai, taikomos Sutarties nuostatos.

               II.
                     ŠALYS, STEBĖTOJAI IR KITI DALYVIAI

               1.
                     Iš esmės šalims Ministrų taryboje turėtų būti atstovaujama ministrų ar lygiaverčiu lygiu.

               2.
                     Nedarant poveikio Sutarties 22 straipsnio antrame sakinyje nurodytų stebėtojų statusui, III skirsnio 2 dalyje nurodyta pirmininkaujančioji šalis ir pirmininkaujančiąją šalį pavaduojanti šalis prireikus gali duoti sutikimą pakviesti konkrečiame Ministrų tarybos posėdyje arba vienoje ar keliose jo dalyse ad hoc pagrindu dalyvauti kitų valstybių, tarptautinių organizacijų ir kitų organų atstovus, įskaitant pilietinės visuomenės atstovus.

               3.
                     Tais atvejais, kai pirmininkaujančioji šalis ir pirmininkaujančiąją šalį pavaduojanti šalis duoda sutikimą pakviesti kitų valstybių, tarptautinių organizacijų ar kitų organų atstovus, pirmininkaujančioji šalis ne vėliau kaip likus trims savaitėms iki posėdžio apie tai informuoja šalis ir Transporto bendrijos nuolatinį sekretoriatą (toliau – sekretoriatas). Šalys ir sekretoriatas gali per penkias darbo dienas nuo šios informacijos gavimo dienos pirmininkaujančiajai šaliai pareikšti savo nuomonę.

               III.
                     PIRMININKAUJANČIOJI ŠALIS

               1.
                     Ministrų tarybai pirmininkauja ta Pietryčių Europos šalis, kuri, vadovaujantis Sutarties 24 straipsnio 6 dalimi ir laikantis Regioninio valdymo komiteto darbo tvarkos taisyklėse nustatytos tvarkos, pirmininkauja Regioniniam valdymo komitetui.

               2.
                     Pirmininkaujančioji šalis pirmininkauja Ministrų tarybai. Jai padeda po vieną Europos Sąjungos ir pirmininkavimą perimančios šalies atstovą, kurie kartu vadinami pirmininkaujančiąją šalį pavaduojančia šalimi.

               3.
                     Jei per konkretų posėdį pirmininkaujančioji šalis negali vykdyti savo funkcijų, tam posėdžiui pirmininkauja Europos Sąjungos atstovas, kaip pirmininkaujančiąją šalį pavaduojanti šalis.

               IV.
                     PASIRENGIMAS POSĖDŽIAMS

               1.
                     Be kasmet pagal Sutarties 23 straipsnį rengiamų posėdžių, prireikus Ministrų taryba gali rengti kitus posėdžius. Tokius posėdžius šaukia pirmininkaujančioji šalis, susitarusi su pirmininkaujančiąją šalį pavaduojančia šalimi.

               2.
                     Sprendimą dėl Ministrų tarybos posėdžių vietos priima pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir sekretoriatu. Tas sprendimas priimamas ne vėliau kaip likus dviem mėnesiams iki atitinkamo posėdžio. Sekretoriato indėliui ne sekretoriato būstinėje rengiamų posėdžių organizavimo išlaidoms padengti taikomos jo vidaus biudžeto taisyklės.

               3.
                     Pirmininkaujančioji šalis, pirmininkaujančiąją šalį pavaduojanti šalis ir sekretoriatas susitaria dėl posėdžio datos. Iš esmės dėl datos susitariama ne vėliau kaip likus dviem mėnesiams iki atitinkamo posėdžio.

               4.
                     Pirmininkaujančioji šalis ir pirmininkaujančiąją šalį pavaduojanti šalis susitaria dėl posėdžio darbotvarkės projekto. Darbotvarkės projektas ir visi su ja susiję dokumentai šalims ir stebėtojams pateikiami ne vėliau kaip likus dviem mėnesiams iki atitinkamo posėdžio. Šalys gali teikti pastabų ir siūlyti įtraukti naujų darbotvarkės punktų. Atstovams, pakviestiems pagal II skirsnio 2 dalį, taip pat pateikiama jiems aktuali medžiaga.

               5.
                     Sekretoriatas atsako už pasirengimą posėdžiams. Jis reguliariai, taip pat pirmininkaujančiosios šalies ir pirmininkaujančiąją šalį pavaduojančios šalies prašymu teikia joms informaciją apie pasirengimo posėdžiui eigą ir vykdo jų prašymus bei nurodymus šiuo klausimu.

               V.
                     MINISTRŲ TARYBOS POSĖDŽIŲ PROCEDŪRINĖS TAISYKLĖS

               1.
                     Jei Ministrų taryba nenusprendžia kitaip, jos posėdžiai nėra vieši.

               2.
                     Bet kurią šalį ar kitą posėdžio dalyvį gali lydėti jiems padedantys pareigūnai. Tų pareigūnų vardai ir pavardės ir pareigos iš anksto nurodomos sekretoriatui. Iš esmės šalį gali lydėti ne daugiau kaip trys, o bet kurį kitą posėdžio dalyvį – ne daugiau kaip du pareigūnai. Tačiau pirmininkaujančioji šalis gali duoti papildomų nurodymų dėl didžiausio delegacijos atstovų skaičiaus.

               3.
                     Laikoma, kad reikalaujamas Ministrų tarybos kvorumas yra tik tada, kai atstovaujama keturioms Pietryčių Europos šalims ir Europos Sąjungai.

               4.
                     Ministrų taryba veikia bendru sutarimu. Šalies susilaikymas neužkerta kelio Ministrų tarybai imtis veiksmų, jei yra šio skirsnio 3 dalyje reikalaujamas kvorumas.

               5.
                     Posėdžio pradžioje patvirtinama jo darbotvarkė. Skubiais atvejais pirmininkaujančiosios šalies ir pirmininkaujančiąją šalį pavaduojančios šalies sutikimu posėdžio metu gali būti įtraukta naujų darbotvarkės punktų.

               6.
                     Pirmininkaujančiosios šalies leidimu arba kvietimu stebėtojai gali daryti pareiškimus.

               7.
                     Asmenys, pakviesti pagal II skirsnio 2 dalį, gali dalyvauti diskusijose, bet jie nedalyvauja Ministrų tarybai imantis kokių nors veiksmų.

               8.
                     Padedant sekretoriatui parengiamos kiekvieno posėdžio išvados. Išvadas pasirašo pirmininkaujančioji šalis ir jos pateikiamos šalims ir stebėtojams. Jei neįmanoma galutinės išvadų projekto redakcijos parengti iki atitinkamo posėdžio pabaigos, pirmininkaujančioji šalis užtikrina, kad ji būtų parengta ir pateikta per septynias kalendorines dienas nuo posėdžio pabaigos. Bet kuri šalis gali per septynias kalendorines dienas nuo išvadų projekto gavimo dienos prašyti padaryti pataisymų. Pirmininkaujančioji šalis pasirūpina, kad galutinė redakcija būtų pateikta per septynias dienas nuo termino pateikti pastabas pabaigos.

               9.
                     Į išvadas įrašomos bet kokios posėdyje priimtos bendros politikos gairės ar priemonės.

               10.
                     Posėdžių išvadomis negali būti niekaip ribojama teisės aktų ar Sutarties taikymo sritis arba poveikis. Negali būti daroma pareiškimų ar išvadų, kurie prieštarauja privalomoms teisės nuostatoms. Posėdžių išvados nėra teisės aktai ir neturi norminės galios.

               VI.
                     VEIKLOS FORMOS IR TVARKA, KURIOS TURI LAIKYTIS MINISTRŲ TARYBA

               1.
                     Ministrų taryba vykdo veiklą atitinkamais atvejais priimdama:

               – bendras politikos gaires,

               – sprendimus, rekomendacijas arba nuomones (toliau kartu – priemonės).

               Sprendimų priėmimu laikomas taisyklių, kuriomis siekiama užtikrinti Ministrų tarybos veikimą, ir ataskaitų priėmimas.

               2.
                     Priimtas ar iš dalies pakeistas bendras politikos gaires arba priemones iškart pasirašo pirmininkaujančioji šalis ir sekretoriatas jas pateikia visoms šalims.

               3.
                     Bendros politikos gairės ir priemonės įsigalioja jų priėmimo dieną, jei jose nenurodyta kitaip.

               Bendros politikos gairės

               4.
                     Prašyti priimti ar iš dalies pakeisti bendras politikos gaires gali bet kuri šalis arba sekretoriatas. Prašymas pateikiamas raštu ir jame nurodoma pakankamai informacijos, pagrindžiančios, kodėl Ministrų taryba turėtų priimti ar iš dalies pakeisti siūlomas gaires.

               5.
                     Prašančioji šalis rašytinį prašymą pateikia pirmininkaujančiajai šaliai, o jo kopiją – pirmininkaujančiąją šalį pavaduojančiai šaliai ir sekretoriatui. Pirmininkaujančioji šalis per septynias kalendorines dienas nuo prašymo gavimo dienos apie jį praneša visoms kitoms šalims. Prireikus atitinkamą prašymą teikianti šalis arba sekretoriatas paprašo Regioninio valdymo komiteto pateikti poziciją.

               6.
                     Pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, organizuoja Ministrų tarybos pozicijos projekto rengimą; pozicijos projektas pateikiamas svarstyti ateinančiame Ministrų tarybos posėdyje. Ne vėliau kaip likus 30 kalendorinių dienų iki posėdžio pozicijos projektas išsiunčiamas šalims.

               7.
                     Tinkamai pagrįstais atvejais bendros politikos gairės gali būti priimamos ar iš dalies keičiamos netaikant šio skirsnio 4–6 dalyse nustatytų formos ir tvarkos reikalavimų.

               Priemonės

               9.
                     Jei šiose darbo tvarkos taisyklėse arba kitose konkretiems atvejams Ministrų tarybos nustatytose taisyklėse nenurodyta kitaip, priemonės priimamos arba iš dalies keičiamos laikantis tos pačios tvarkos.

               10.
                     Bet koks šalies arba sekretoriato prašymas priimti ar iš dalies pakeisti priemonę pateikiamas raštu ne vėliau kaip likus 60 kalendorinių dienų iki Ministrų tarybos posėdžio, kuriame jis turi būti svarstomas.

               11.
                     Prašymas pateikiamas pirmininkaujančiajai šaliai, o jo kopija – visoms šalims ir sekretoriatui. Prie prašymo pridedami atitinkami aiškinamieji raštai. Prireikus atitinkamą prašymą teikianti šalis arba sekretoriatas paprašo Regioninio valdymo komiteto pateikti poziciją.

               12.
                     Tinkamai pagrįstais atvejais priemonės gali būti priimamos ar iš dalies keičiamos netaikant šio skirsnio 10 ir 11 dalyse nustatytų formos ir tvarkos reikalavimų.

               Bendrų politikos gairių ir priemonių priėmimas raštu

               13.
                     Laikotarpiu tarp posėdžių Ministrų taryba bendras politikos gaires ar priemones gali priimti arba iš dalies pakeisti raštu. Pirmininkaujančioji šalis savo iniciatyva arba kurios nors šalies arba sekretoriato prašymu dėl bendros politikos gairių ar priemonių priėmimo raštu, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, nusprendžia, ar konkrečiu klausimu sprendimas turi būti priimamas raštu.

               14.
                     Tais atvejais, kai pirmininkaujančioji šalis narė nusprendžia, kad sprendimas turi būti priimamas raštu, ji nurodo sekretoriatui išsiųsti kiekvienai šaliai prašymą ir informaciją, kurią ji, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, pripažįsta būtina. Pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, taip pat nurodo, ar šalys gali iš dalies keisti prašymą, o jei taip – kokiomis sąlygomis.

               15.
                     Pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, nustato, iki kurios dienos ir valandos turi būti pateikti atsakymai; bet kokiu atveju šis terminas negali būti trumpesnis kaip 10 kalendorinių dienų nuo šio skirsnio 14 dalyje nurodytos informacijos pateikimo dienos. Išskirtiniais atvejais pirmininkaujančioji šalis, atsižvelgdama į prašymą arba veikdama savo nuožiūra, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, gali atsakymų pateikimo terminą pratęsti. Laikoma, kad šalis, kuri per nustatytą terminą nepateikė rašytinio atsakymo (įskaitant e. paštu), susilaikė.

               VII.
                     INFORMACIJOS ATSKLEIDIMAS

               1.
                     Jei nenuspręsta kitaip, galutinės redakcijos posėdžių dokumentai (darbotvarkės, išvados ir pan.) viešai skelbiami sekretoriato interneto svetainėje.

               2.
                     Teisę susipažinti su Ministrų tarybos turimais dokumentais nustato Regioninis valdymo komitetas pagal Sutarties 38 straipsnio 2 ir 3 dalis.

               VIII.
                     BAIGIAMOSIOS NUOSTATOS

               1.
                     Stebėtojai ir asmenys, pakviesti pagal II skirsnio 2 dalį, laikosi visų šalims taikomų konfidencialumo reikalavimų. Šie reikalavimai atsispindi atitinkamo posėdžio išvadose.

               2.
                     Asmenų, pakviestų pagal II skirsnio 2 dalį, paprašoma prieš dalyvaujant atitinkamose diskusijose pasirašyti konfidencialumo pareiškimą. Tame konfidencialumo pareiškime išdėstomas įsipareigojimas laikytis šio skirsnio 1 dalyje nurodytų konfidencialumo taisyklių. Asmenims, atsisakiusiems pasirašyti tokį pareiškimą, neleidžiama dalyvauti tose diskusijose.

               3.
                     Visus Ministrų tarybos aktus pasirašo pirmininkaujančioji šalis.

               4.
                     Visi šių darbo tvarkos taisyklių pakeitimai priimami Ministrų tarybos sprendimu.

               5.
                     Jei taikant šias darbo tvarkos taisykles konkrečiu atveju kyla aiškinimo sunkumų, pirmininkaujančioji šalis, pasikonsultavusi su pirmininkaujančiąją šalį pavaduojančia šalimi ir gavusi jos pritarimą, teikia konsultacijas, kad problema būtų išspręsta.

               6.
                     Praėjus vieniems metams nuo šių darbo tvarkos taisyklių įsigaliojimo dienos, sekretoriatas, atsižvelgdamas į praktinę jų taikymo patirtį, gali siūlyti iš dalies pakeisti šias darbo tvarkos taisykles, jei, jo manymu, tai naudinga ar reikalinga. Tais atvejais, kai pasiūlyti tokių pakeitimų pageidauja kuri nors šalis, ji pirmiau pasikonsultuoja su sekretoriatu.

               Šios darbo tvarkos taisyklės įsigalioja tą dieną, kai jas priima Ministrų taryba.